**NOTĂ INFORMATIVĂ**

**la proiectul hotărârii Guvernului pentru**

**aprobarea Regulamentului cu privire la inițierea și desfășurarea centralizată a procedurilor de achiziții publice**

Proiectul Regulamentului cu privire la inițierea și desfășurarea centralizată a procedurilor de achiziții publice este elaborat în temeiul art. 12 alin. (6) din Legea privind achizițiile publice nr. 131 din 3 iulie 2015, în vederea executării indicațiilor Guvernului cu privire la înaintarea propunerilor de completare a actelor normative pentru ameliorarea deficiențelor ce țin de alimentația publică, inclusiv a copiilor din școli și grădinițe, precum și pentru realizarea acțiunii nr. 7 din Planul de acţiuni privind implementarea Strategiei de dezvoltare a sistemului de achiziţii publice pentru anii 2016-2018, aprobat prin Hotărîrea Guvernului nr. 1332 din 14 decembrie 2016.

Obiectivul Regulamentului cu privire la inițierea și desfășurarea centralizată a procedurilor de achiziții public este crearea mecanismului de achiziții centralizate pentru utilizarea eficientă şi optimă a mijloacelor financiare, promovând concurența, transparența, calitatea și sustenabilitatea în procesul de achiziție publică.

Activităţile de achiziţii centralizate şi organismele de achiziţii centralizate sau dovedit a fi instrumente eficiente în gestionarea finanțelor publice. Aceste instrumente pot aduce servicii mai bune, creşterea puterii de cumpărare pentru autoritatea centrală de achiziții şi reduceri semnificative ale preţurilor bunurilor, lucrărilor şi serviciilor, inclusiv posibilitatea pentru implementarea eficientă a politicilor de mediu, de dezvoltare durabilă, de promovare a serviciilor inovaționale prin intermediul achizițiilor publice.

Aplicarea cadrului normativ din domeniul achizițiilor publice necesită cunoștințe și deprinderi speciale, iar pregătirea unui set de documentație de atribuire (de licitație) adesea necesită resurse umane și de timp considerabile.

Totuși, necătând la faptul că inițierea și desfășurarea unei proceduri de achiziție presupune disponibilitatea de resurse umane (subdiviziuni întregi) și de timp, inclusiv cunoștințe profunde în domeniul achizițiilor publice, în cadrul majorității autorităților contractante nu există specialiști calificați care ar putea coordona inițierea și desfășurarea corectă a procedurilor de achiziții publice.

Prin urmare, centralizarea achizițiilor publice la nivelul autorităților administrației publice locale de nivelul II, va avea ca și impact necesitatea fortificării capacităților instituționale, iar ca rezultat al profesionalizării persoanelor responsabile vor fi desfășurate procedurile de achiziții publice în conformitate cu prevederile cadrului normativ cu diminuarea încălcărilor și omisiunilor.

Ca rezultat al aplicării acestuia de către autoritățile contractante pot fi obținute reduceri semnificative pentru costurile administrative legate de desfășurarea procedurilor de achiziții publice.

Totodată, e de menţionat că în urma ședințelor operative și a discuțiilor din cadrul grupului de lucru privind evaluarea situației în domeniul alimentației publice, convocat de către Viceprim-ministru dl. Gheorghe Brega, a fost menționată necesitatea centralizării procedurilor de achiziții publice a produselor alimentare.

**Aspectul financiar**. Implementarea proiectului respectiv nu necesită alocarea unor mijloace financiare suplimentare din bugetul de stat.

**Aspectul organizatoric**. În conformitate cu prevederile legislaţiei în vigoare, nu este necesară crearea unor instituţii noi pentru realizarea proiectului respectiv.

**Aspectul normativ.** Prezentul proiect este elaborat în conformitate cu legislaţia în vigoare şi nu necesită elaborarea sau modificarea altor acte normative sau legislative.

În contextul celor enunţate, Ministerul Finanțelor propune spre aprobare proiectul de hotărâre a Guvernului și proiectul Regulamentului cu privire la inițierea și desfășurarea centralizată a procedurilor de achiziții publice.

**Ministru Octavian ARMAȘU**